L'Ajuntament de Sagunt presenta la campanya ‘Prepara la teua carta’ emmarcada en la programació de Nadal i de Reis Mags
15 de desembre 2020

![Imagen 1](/media/1nznhvjg/86_mini-pajes_reales_cast.jpg)

L'Ajuntament de Sagunt ha presentat este matí la campanya ‘Prepara la teua carta’ emmarcada en la programació de Nadal i de Reis Mags. L'alcalde de Sagunt, Darío Moreno; el regidor de Joventut i Infància, Guillermo Sampedro, i la regidora de Cultura, Asun Moll, han donat a conéixer les activitats musicals, circenses i teatrals que tindran lloc el 5 de gener i un vídeo promocional de la campanya.

Enguany, a causa de les restriccions marcades per les autoritats sanitàries a causa de la covid-19, no es podrà celebrar una cavalcada com en anys anteriors, per este motiu, les regidories de Joventut i Infància i de Cultura no han volgut deixar als xiquets i xiquetes de la ciutat sense activitats en un dia tan assenyalat. A més, des d'Alcaldia també han volgut participar llançant la campanya ‘Prepara la teua carta’ en la qual podran participar tots els xiquets i xiquetes de fins a 10 anys que estiguen empadronats a Sagunt, els quals rebran la visita en els seus domicilis de patges reals que acudiran personalment a recollir les Cartes als Reis Mags.

![](/media/zaxbvuuh/86_img_3092_cuerpo.jpg)  

Sampedro ha assenyalat que enguany **«hem hagut de reinventar-nos i fer un canvi de model, abans era com més, millor, i ara hem passat d'un model molt multitudinari, participatiu i massiu a un altre més segur i controlat. Farem alguna cosa semblant a una cavalcada estàtica però no serà com a tal».** El regidor ha enviat un missatge tranquil·litzador a la infància assegurant que **«els Reis vindran, però ens hem d'emmotlar a la realitat».**

Una altra de les activitats que s'oferirà als xiquets i xiquetes són xicotets vídeos entrevistant els Reis Mags **«perquè ens diguen per on van»**, ha assegurat Sampedro, així com la ubicació d'emissaris i bústies reals en els esdeveniments culturals que tindran lloc del 23 de desembre al 5 de gener.

Moreno ha assenyalat que des de l'Equip de Govern **«estàvem preocupats i volíem trobar una manera d'intentar arribar a tots els xiquets i xiquetes de la ciutat perquè, d'alguna forma, pogueren continuar vivint la màgia del Nadal».** Quant a la campanya, «**hem parlat amb els Reis Mags i ens enviaran a 50 patges que passaran per totes les cases que tenen xiquets i xiquetes a la ciutat».** Segons ha explicat l'alcalde, **«serà un esforç molt gran, en total seran 5 300 habitatges i les visites sempre es faran seguint estrictes protocols de sanitat i de seguretat»**. El primer edil ha animat a tota la ciutadania a que, des de ja, els xiquets i xiquetes preparen la seua carta.

![](/media/zucl0232/86_img_3100_cuerpo.jpg)  

Finalment, Moll ha fet una crida a aquelles associacions del municipi que realitzaven actes «**per al Pare Noel i per als Reis Mags, que el seu aforament està reduït a 6 persones i només per a reunions administratives»,** per este motiu la regidora demana **«prudència i cura enguany»** i que tots participen en les activitats organitzades per l'Ajuntament.

En total, s'han preparat 7 activitats per al 5 de gener, que començaran a les 11.30 hores amb els actes de benvinguda musicals de Supermusics en el poliesportiu José Veral i el de Festa pop de Pop's Corn a l'Auditori Joaquín Rodrigo, respectant els aforaments reduïts, i amb la presència de les seues Majestats Reals. A la vesprada, a les 18 hores, se celebraran actes en diferents punts de la ciutat, tant a Sagunt com al Port de Sagunt. La Casa Municipal de Cultura acollirà l'espectacle _Emportats_ de la Trócola Circ; l'Auditori, l'actuació de Dani Miquel; el Casal Jove del Port de Sagunt, _Oyu__n_ de Fedito; el Centre Cultural Mario Monreal, T_he_ _silly word walkers_ de _Silly Circus Co_., i el Teatre de Begoña, _Federico_ de Subterrània.

Totes les activitats seran gratuïtes prèvia invitació adquirida a través d'una web que s'habilitarà més endavant. Les entrades seran per a xiquets de màxim 10 anys acompanyats per un sol adult.

![](/es-va/Actualidad/PublishingImages/2020/55_Cartel PAJES_REALES_val.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-campanya-prepara-la-teua-carta-emmarcada-en-la-programacio-de-nadal-i-de-reis-mags/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-campanya-prepara-la-teua-carta-emmarcada-en-la-programacio-de-nadal-i-de-reis-mags/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-campanya-prepara-la-teua-carta-emmarcada-en-la-programacio-de-nadal-i-de-reis-mags/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-campanya-prepara-la-teua-carta-emmarcada-en-la-programacio-de-nadal-i-de-reis-mags/)